CELEX: 32019R0905
Language: sk
Date: 2019-03-13 00:00:00
Title: Delegované nariadenie Komisie (EÚ) 2019/905 z 13. marca 2019, ktorým sa mení delegované nariadenie (EÚ) 2018/2034, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v severozápadných vodách na roky 2019 – 2021

4.6.2019   
               
               
                  SK
               
               
                  Úradný vestník Európskej únie
               
               
                  L 145/2
               
            
         DELEGOVANÉ NARIADENIE KOMISIE (EÚ) 2019/905
         z 13. marca 2019,
         ktorým sa mení delegované nariadenie (EÚ) 2018/2034, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v severozápadných vodách na roky 2019 – 2021
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6 a článok 18 ods. 1 a 3,
         keďže:
         
                     (1)
                  
                  
                     Cieľom nariadenia (EÚ) č. 1380/2013 je postupná eliminácia odhadzovania úlovkov pri všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.
                  
               
                     (2)
                  
                  
                     S cieľom plniť povinnosť vylodiť úlovky sa na základe článku 15 ods. 6 nariadenia (EÚ) č. 1380/2013 Komisia splnomocňuje, aby prostredníctvom delegovaných aktov prijímala plány pre odhadzovanie úlovkov na úvodné obdobie najviac troch rokov, ktoré možno predĺžiť o ďalšie celkové obdobie troch rokov, a to na základe spoločných odporúčaní vypracovaných členskými štátmi po konzultácii s relevantnými poradnými radami.
                  
               
                     (3)
                  
                  
                     Belgicko, Španielsko, Francúzsko, Írsko, Holandsko a Spojené kráľovstvo majú priamy hospodársky záujem na rybolove v severozápadných vodách. Po konzultácii s Poradnou radou pre severozápadné vody a Poradnou radou pre pelagické populácie predložili tieto členské štáty 31. mája 2018 Komisii spoločné odporúčanie týkajúce sa plánu pre odhadzovanie úlovkov pri rybolove určitých druhov žijúcich pri morskom dne v severozápadných vodách na roky 2019 – 2021. Toto spoločné odporúčanie bolo zmenené 30. augusta 2018.
                  
               
                     (4)
                  
                  
                     Na základe predmetného spoločného odporúčania sa v delegovanom nariadení Komisie (EÚ) 2018/2034 (2) stanovil plán pre odhadzovanie úlovkov určitých druhov žijúcich pri morskom dne v severozápadných vodách na roky 2019 – 2021.
                  
               
                     (5)
                  
                  
                     Belgicko, Španielsko, Francúzsko, Írsko, Holandsko a Spojené kráľovstvo predložili 14. novembra 2018 nové spoločné odporúčanie, v ktorom navrhli tri opravy plánu pre odhadzovanie úlovkov stanoveného delegovaným nariadením (EÚ) 2018/2034.
                  
               
                     (6)
                  
                  
                     Podľa článku 18 ods. 2 nariadenia (EÚ) č. 1380/2013 má Komisia uľahčiť spoluprácu medzi členskými štátmi, v prípade potreby aj zabezpečením vedeckých príspevkov od príslušných vedeckých subjektov. Pred prijatím delegovaného nariadenia (EÚ) 2018/2034 boli od príslušných vedeckých subjektov získané vedecké príspevky, ktoré preskúmal Vedecký, technický a hospodársky výbor pre rybárstvo (STECF). V novom spoločnom odporúčaní sa navrhujú opravy technickej povahy, ktoré vychádzajú z už získaných vedeckých príspevkov.
                  
               
                     (7)
                  
                  
                     V Medziinštitucionálnej dohode o lepšej tvorbe práva z 13. apríla 2016 sa v bode 28 stanovuje, že pred prijatím delegovaného aktu sa má Komisia poradiť s odborníkmi určenými jednotlivými členskými štátmi. Opatrenia navrhnuté v novom spoločnom odporúčaní sú v súlade so stanoviskom expertnej skupiny pre rybárstvo, ktorá pozostáva zo zástupcov 28 členských štátov a Komisie a okrem toho aj zástupcov Európskeho parlamentu, ktorí majú úlohu pozorovateľov.
                  
               
                     (8)
                  
                  
                     Po prvé, v novom spoločnom odporúčaní sa navrhuje opraviť vymedzenie pojmu „panel Seltra“, ktoré je stanovené v delegovanom nariadení (EÚ) 2018/2034, keďže toto vymedzenie nie je v súlade so spoločným odporúčaním z 31. mája 2018.
                  
               
                     (9)
                  
                  
                     Po druhé, v novom spoločnom odporúčaní sa navrhuje vypustiť požiadavku na používanie vysoko selektívneho výstroja pri rybolove homára štíhleho loveného vlečnými sieťami s vodiacimi štítmi, keďže táto požiadavka bola chybne zaradená do spoločného odporúčania z 31. mája 2018 a v dôsledku toho aj do delegovaného nariadenia (EÚ) 2018/2034.
                  
               
                     (10)
                  
                  
                     Napokon sa v novom spoločnom odporúčaní navrhuje vylúčiť rybolov hrebeňovky malej žijúcej pri morskom dne z rozsahu niektorých technických opatrení určených na zlepšenie selektívnosti rybolovu v Írskom mori, keďže cieľom spoločného odporúčania z 31. mája 2018 a následne aj delegovaného nariadenia (EÚ) 2018/2034 nebolo zaradenie uvedeného druhu rybolovu do rozsahu týchto technických opatrení.
                  
               
                     (11)
                  
                  
                     Delegované nariadenie (EÚ) 2018/2034 by sa preto malo zodpovedajúcim spôsobom zmeniť.
                  
               
                     (12)
                  
                  
                     Vzhľadom na to, že opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, by toto nariadenie malo nadobudnúť účinnosť ihneď po jeho uverejnení. Keďže plán pre odhadzovanie úlovkov stanovený delegovaným nariadením (EÚ) 2018/2034 sa uplatňuje od 1. januára 2019, toto nariadenie by sa malo uplatňovať so spätnou účinnosťou od 1. januára 2019,
                  
               PRIJALA TOTO NARIADENIE:
         
            Článok 1
            Delegované nariadenie (EÚ) 2018/2034 sa mení takto:
            
                        1.
                     
                     
                        V článku 2 sa odsek 2 nahrádza takto:
                        
                           „2.   „Panel Seltra“ je selektívne zariadenie, ktoré:
                           
                                       a)
                                    
                                    
                                       pozostáva z vrchného panelu s veľkosťou ôk aspoň 270 mm (kosoštvorcové oko) alebo 300 mm v prípade panelu so štvorcovými okami umiestneného v časti so štvorpanelovým boxom v rovnej časti koncového rukávca;
                                    
                                 
                                       b)
                                    
                                    
                                       je dlhé aspoň 3 metre;
                                    
                                 
                                       c)
                                    
                                    
                                       je umiestnené najviac 4 metre od uzáverového lana vlečnej siete a
                                    
                                 
                                       d)
                                    
                                    
                                       je umiestnené pozdĺž celej šírky vrchnej vrstvy časti so štvorpanelovým boxom vlečnej siete (t. j. od okraja po okraj).“.
                                    
                                 
                     
                  
                        2.
                     
                     
                        V článku 3 ods. 1 sa písmeno d) nahrádza takto:
                        
                                    „d)
                                 
                                 
                                    homára štíhleho (Nephrops norvegicus) uloveného vlečnými sieťami s vodiacimi štítmi s veľkosťou ôk 80 – 110 mm v divízii ICES 6a do dvanástich námorných míľ od pobrežia.“.
                                 
                              
                  
                        3.
                     
                     
                        V článku 10 ods. 4 sa druhá veta nahrádza takto:
                        „Toto ustanovenie sa nevzťahuje na plavidlá, ktorých úlovky zahŕňajú viac ako 30 % homára štíhleho alebo viac ako 85 % hrebeňovky malej.“.
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. marca 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 354, 28.12.2013, s. 22.
         
            (2)  Delegované nariadenie Komisie (EÚ) 2018/2034 z 18. októbra 2018, ktorým sa stanovuje plán pre odhadzovanie úlovkov pri rybolove určitých druhov žijúcich pri morskom dne v severozápadných vodách na roky 2019 – 2021 (Ú. v. EÚ L 327, 21.12.2018, s. 8).